Решение на Общия съд от 11 септември 2024 г. — Езубов/Съвет
(Дело T-741/22)1
(Обща външна политика и политика на сигурност — Ограничителни мерки, взети във връзка с действията, подкопаващи или застрашаващи териториалната цялост, суверенитета и независимостта на Украйна — Замразяване на средства — Ограничение за достъпа до територията на държавите членки — Списък на лицата, образуванията и органите, чиито финансови средства и икономически ресурси се замразяват и предмет на ограничения в областта на достъпа до територията на държавите членки — Запазване на името на жалбоподателя в списъка — Писмо, уведомяващо жалбоподателя за запазването на името му в списъка — Акт, който не подлежи на обжалване — Недопустимост — Понятие за „сдружение“ — Член 2, параграф 1, in fine, от Решение 2014/145/ОВППС — Понятие за „лице, извличащо облага от влиятелен бизнесмен“ — Член 2, параграф 1, буква ж) от Решение 2014/145 — Задължение за мотивиране — Принцип на добра администрация — Грешка при преценката — Пропорционалност)
Език на производството: английски
Страни
Жалбоподател: Павел Езубов (Москва, Русия) (представители: D. Rovetta, M. Campa и V. Villante, адвокати)
Ответник: Съвет на Европейския съюз (представители: J. Rurarz и P. Mahnič, подпомагани от B. Maingain и S. Remy, адвокати)
Предмет
С жалбата си, подадена на основание член 263 ДФЕС, жалбоподателят иска отмяната, на първо място, на Решение (ОВППС) 2022/1530 на Съвета от 14 септември 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (OВ L 239, 2022 г., стр. 149) в частта, отнасяща се до запазването на името му в списъка с лицата и образуванията, съдържащи се в приложението към решение 2014/145/ОВППС на Съвета от 17 март 2014 година относно ограничителни мерки във връзка с действия, подкопаващи или застрашаващи, териториалната цялост, суверенитета и независимостта на Украйна (OВ L 78, 2014 г., стр. 6), второ, на Регламент за изпълнение (ЕС) 2022/1529 на Съвета от 14 септември 2022 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (OВ L 239, 2022 г., стр. 1), в частта, отнасяща се до запазването на името му в списъка с лицата и образуванията, съдържащи се в приложение I от Регламент (ЕС) № 269/2014 на Съвета от 17 март 2014 година относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (OВ L 78, 2014 г., стр. 6) и, трето, на писмото, отправено до него от Съвета на 15 септември 2022 г., с което го информира за запазването на името му в списъка на лицата и образуванията, фигуриращи в приложението към решение 2014/145 и на приложение I от Регламент № 269/2014. След първоначалното изменение на жалбата жалбоподателят иска и отмяната, на първо място, на Решение (ОВППС) 2023/572 на Съвета от 13 март 2023 година за изменение на Решение 2014/145 (ОВ L 75 I, 2023 г., стр. 134) в частта, в която предвижда запазване на името му в списъка на лицата и образуванията, фигуриращи в приложението към Решение 2014/145, на второ място, на Регламент за изпълнение (ЕС) 2023/571 на Съвета от 13 март 2023 година за прилагане на Регламент № 269/2014 (ОВ  L 75 I, 2023 г., стр. 1) в частта, в която предвижда запазване на името му в списъка на лицата и образуванията, фигуриращи в приложение I към Регламент № 269/2014 и, на трето място, на писмото, отправено му от Съвета на 14 март 2023 г., с което го информира за запазването на името му в спорните списъци. След второ изменение на жалбата жалбоподателят иска и отмяната, на първо място на Решение (ОВППС) 2023/1767 на Съвета от 13 септември 2023 година за изменение на Решение 2014/145 (ОВ L 226, 2023 г., стр. 104), в частта, в която предвижда запазване на името му в списъка на лицата и образуванията, фигуриращи в приложението към Решение 2014/145, на второ място, на Регламент за изпълнение (ЕС) 2023/1765 на Съвета от 13 септември 2023 година за прилагане на Регламент № 269/2014 (ОВ L 226, 2023 г., стр. 3), в частта, в която предвижда запазване на името му в списъка на лицата и образуванията, фигуриращи в приложение I към Регламент № 269/2014 и, на трето място, на писмото, отправено му от Съвета на 15 Септември 2023 г., с което го уведомява за запазването на името му в спорните списъци.
Диспозитив
Отменя Решение (ОВППС) 2023/1767 на Съвета от 13 септември 2023 година за изменение на Решение 2014/145/ОВППС относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна и Регламент за изпълнение (ЕС) 2023/1765 на Съвета от 13 септември 2023 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна в частта, в която се отнасят до г-н Павел Езубов.
Отхвърля жалбата в останалата ѝ част.
Всяка от страните понася направените от нея разноски.
____________
1 ОВ C 24, 23.1.2023 г.